### NN 31/2025 (24.2.2025.), Odluka o Uredu predsjednika Republike Hrvatske

PREDSJEDNIK REPUBLIKE HRVATSKE

325

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), donosim

ODLUKU

O UREDU PREDSJEDNIKA REPUBLIKE HRVATSKE

Članak 1.

Ovom Odlukom uređuju se zadaće i osnove ustrojstva Ureda predsjednika Republike Hrvatske (u daljnjem tekstu: Ured) osnovanog Odlukom o osnivanju Ureda predsjednika Republike Hrvatske («Narodne novine«, broj 5/91).

Članak 2.

Ured obavlja savjetodavne, administrativne, stručne i druge poslove u pripremi i skrbi oko priprema i provođenja odluka i akata koje donosi predsjednik Republike Hrvatske (u daljnjem tekstu: Predsjednik Republike), te u obavljanju drugih njegovih Ustavom i zakonima utvrđenih ovlasti i obveza.

Ured može pojedine poslove iz svoga djelokruga obnašati u suradnji ili povjeravanjem poslova zajedničkim stručnim službama Vlade Republike Hrvatske i Hrvatskoga sabora ili drugim pravnim osobama koje na temelju zakona imaju javne ovlasti, odnosno ustanovama i tijelima državne i javne vlasti i postrojbama Oružanih snaga Republike Hrvatske.

Poslove vanjskog i unutarnjeg osiguranja Ureda, poslove protupožarne zaštite u Kompleksu Ureda predsjednika Republike Hrvatske te sve druge poslove potpore Uredu obavljaju pripadnici Počasno-zaštitne bojne Oružanih snaga Republike Hrvatske, a poslove neposrednog osobnog osiguranja Predsjednika Republike obavlja Ministarstvo unutarnjih poslova.

Članak 3.

Za obnašanje administrativnih i drugih poslova iz članka 2. ove Odluke, u Uredu se ustrojavaju odgovarajuće unutarnje ustrojstvene jedinice.

Pravilnikom o unutarnjem redu Ureda uređuju se nazivi unutarnjih ustrojstvenih jedinica, njihovo ustrojstvo, djelokrug i način rada, broj potrebnih državnih službenika i namještenika s naznakom njihovih osnovnih poslova, zadaća i stručnih uvjeta potrebnih za njihovo obavljanje, njihove ovlasti i odgovornosti te druga pitanja od značaja za rad Ureda koja nisu uređena ovom Odlukom.

Poslove iz djelokruga Ureda, ovisno o vrsti, složenosti, stručnoj spremi i drugim uvjetima, obavljaju državni službenici i namještenici raspoređeni na službeničke položaje i radna mjesta te namještenička radna mjesta.

Pojedini poslovi koji se obavljaju u Uredu mogu se na temelju ugovora o djelu, autorskoga ili drugoga odgovarajućeg ugovora povjeriti pružateljima stručnih usluga izvan državne službe u skladu s propisima kojima se uređuju obveznopravni odnosi.

Odredbe članka 47. Zakona o sustavu državne uprave (»Narodne novine«, broj 66/19 i 155/23) na odgovarajući se način primjenjuju na poslove podrške u Uredu predsjednika Republike Hrvatske, a nazivi radnih mjesta, broj izvršitelja, stručni uvjeti i druga prava te obveze za obavljanje poslova podrške uredit će se Pravilnikom o unutarnjem redu Ureda.

Zbog složenosti poslova u Uredu, njihove specifičnosti i značenja te povećane razine odgovornosti u njihovom obnašanju, koeficijenti složenosti poslova državnih službenika i namještenika Ureda utvrđuju se posebnom odlukom Predsjednika Republike, sukladno ovoj Odluci i Pravilniku o unutarnjem redu Ureda.

Članak 4.

Za obavljanje poslova iz članka 2. ove Odluke, Predsjednik Republike imenuje i razrješava državne dužnosnike.

Državni dužnosnici u Uredu su:

– predstojnik Ureda predsjednika Republike Hrvatske,

– zamjenik predstojnika Ureda predsjednika Republike Hrvatske,

– pročelnik Kabineta Predsjednika Republike,

– zamjenik pročelnika Kabineta Predsjednika Republike,

– savjetnici Predsjednika Republike,

– pomoćnici savjetnika Predsjednika Republike,

– glavni tajnik Ureda predsjednika Republike Hrvatske,

– šef Protokola Predsjednika Republike,

– pomoćnik šefa Protokola Predsjednika Republike,

– glasnogovornik Ureda predsjednika Republike Hrvatske i

– pomoćnik glasnogovornika Ureda predsjednika Republike Hrvatske.

Dužnosnicima iz stavka 2. ovoga članka koeficijent za izračun plaće utvrđuje Predsjednik Republike, a dužnosnici ostvaruju svoja prava, obveze i odgovornosti u skladu s ovom Odlukom, zakonom i propisima kojima se uređuju položaj, prava, obveze i odgovornosti dužnosnika, te bez odobrenja Predsjednika Republike ne mogu obavljati nijednu drugu javnu ili profesionalnu dužnost.

Predstojnik Ureda za svoj rad odgovara Predsjedniku Republike, a ostali dužnosnici iz stavka 2. ovoga članka za svoj rad odgovaraju Predsjedniku Republike i predstojniku Ureda, osim izuzetka propisanog odredbom članka 7. ove Odluke.

Članak 5.

Zbog specifičnosti poslova u Uredu, Predsjednik Republike može, za obavljanje savjetodavnih i analitičkih poslova te poslova vezanih uz pripremu programa aktivnosti Predsjednika Republike, imenovati istaknute stručnjake radi obrade jednog ili više stručnih područja iz djelokruga Ureda, bez zasnivanja radnog odnosa, odnosno bez zasnivanja dužnosničkog ili službeničkog statusa u Uredu, u rangu posebnih savjetnika i povjerenika.

Osobe iz stavka 1. ovoga članka odgovaraju za svoj rad Predsjedniku Republike i predstojniku Ureda, koordiniraju i usklađuju svoj rad s dužnosnicima i službenicima Ureda te mogu ostvarivati i druga prava sukladno Pravilniku o unutarnjem redu Ureda.

Članak 6.

U svrhu izvršavanja zadaća utvrđivanja politike Predsjednika Republike te pružanja potpore Predsjedniku Republike u obnašanju njegovih dužnosti i ovlasti utvrđenih Ustavom Republike Hrvatske, u okviru Ureda mogu se osnivati odgovarajuća radna tijela: vijeća, savjeti i povjerenstva.

Vijeća i savjeti se, u pravilu, osnivaju za potrebe izrade stručnih podloga i analiza u područjima koja su, sukladno Ustavu Republike Hrvatske, obuhvaćena dužnostima i ovlastima Predsjednika Repub­like.

Povjerenstva se, u pravilu, osnivaju za obavljanje povremenih poslova pružanja stručne pomoći te pripreme akata i odluka koje donosi Predsjednik Republike.

Savjetodavna tijela iz stavka 2. i 3. ovoga članka imenuje Predsjednik Republike posebnom odlukom, kojom se utvrđuje njihov sastav, dužnosti i ovlasti te način njihova rada.

Članak 7.

Predstojnik Ureda ima položaj državnog dužnosnika, a prema zaposlenima u Uredu i ovlasti čelnika tijela državne uprave.

Glavni tajnik Ureda rukovodi i upravlja radom Tajništva Ureda, a odgovorna je osoba za materijalno-financijsko poslovanje, uredno i pravilno korištenje i upravljanje imovinom, poslove javne i jednostavne nabave, poslove zaštite na radu i poslove protupožarne zaštite. Za obavljanje navedenih poslova glavni tajnik Ureda ne odgovara predstojniku Ureda.

Članak 8.

Sredstva za rad Ureda utvrđuju se i osiguravaju Državnim proračunom.

Ured je ovlašten, u okviru svoga djelokruga i osiguranih sredstava, sklapati ugovore i zaključivati druge pravne poslove.

Članak 9.

Pravilnik o unutarnjem redu Ureda iz članka 3. Odluke donosi predstojnik Ureda.

Članak 10.

Stupanjem na snagu ove Odluke prestaje važiti Odluka o Uredu predsjednika Republike Hrvatske (»Narodne novine«, broj 18/20, 41/20 i 143/21).

Članak 11.

Ova Odluka stupa na snagu prvoga dana od dana objave u »Narodnim novinama«.

Klasa: 020-12/25-01/01
 Urbroj: 71-10-01/1-25-1
 Zagreb, 19. veljače 2025.

Predsjednik
 Republike Hrvatske
 Zoran Milanović, v. r.